ନୂଆଦିଲ୍ଲୀ : 'ବେତାବ୍' ଏବଂ 'ମର୍ଦ୍ଦ' ଭଳି ଫିଲ୍ମ ମାଧ୍ୟମରେ ଲୋକପ୍ରିୟ ହୋଇଥିବା ଅଭିନେତ୍ରୀ ଅମୃତା ସିଂହଙ୍କ ଆଜି ଜନ୍ମଦିନ । ଆଜି ସେ ତାଙ୍କର ୬୩ତମ ଜନ୍ମଦିନ ପାଳନ କରୁଛନ୍ତି । ଅନେକ୍ ଫିଲ୍ମରେ ସେ ମୁଖ୍ୟ ଭୂମିକାରେ ଅଭିନୟ କରିଛନ୍ତି ଏବଂ ଜଣାଶୁଣା ଅଭିନେତ୍ରୀଙ୍କ ଲିଷ୍ଟରେ ମଧ୍ୟ ତାଙ୍କ ନାଁ ଯୋଡି ହୋଇଛି । କେବଳ ସନି ଦେଓଲ, ଅଭିତାଭ୍ ବଚ୍ଚନ୍ ନୁହଁନ୍ତି, ବରଂ ସେ ଅନିଲ କପୁର,ସଞ୍ଜୟ ଦତ୍ତଙ୍କ ଭଳି ଅଭିନେତାଙ୍କ ସହ ମଧ୍ୟ ଅନେକ୍ କାମ କରିଛନ୍ତି । ପରଦାରେ ଭିନ୍ନ ଭିନ୍ନ ଚରିତ୍ରରେ ଅଭିନୟ କରି , ସେ ବେଶ ଲୋକପ୍ରିୟତା ମଧ୍ୟ ସାଉଣ୍ଟିଛନ୍ତି । କିନ୍ତୁ ଅଭିନେତା ସୈଫ୍ ଅଲ୍ଲୀ ଖାନ୍ଙ୍କୁ ବିବାହ କରିବା ପରେ, ସେ ଫିଲ୍ମ ଠାରୁ ଦୂରେଇ ଯାଇଥିଲେ ।
ଅମୃତା ୧୯୮୩ରେ ରିଲିଜ୍ ହୋଇଥିବା ଫିଲ୍ମ'ବେତାବ୍' ମାଧ୍ୟମରେ କ୍ୟାରିୟର ଆରମ୍ଭ କରିଥିଲେ । ଏଥିରେ ତାଙ୍କ ସହ ଅଭିନେତା ସନି ଦେଓଲ ମଧ୍ୟ ମୁଖ୍ୟ ଭୂମିକାରେ ନଜର ଆସିଥିଲେ । ପ୍ରଥମ ଫିଲ୍ମରେ ସଫଳତା ହାସଲ କରିବା ପରେ ତାଙ୍କ ପାଖରେ କାମର ଅଭାବ ରହିନଥିଲା । ଗୋଟେ ପରେ ଗୋଟେ ଫିଳ୍ମରେ ସେ ନିଜ ଅଭିନୟର ଯାଦୁ ଦେଖାଇଥିଲେ ।
ତାଙ୍କ ପାଖରେ କାମର ଅଭାବ ନଥିଲା ସତ, କିନ୍ତୁ ୧୯୯୧ରେ ଅଭିନେତା ସୈଫ୍ ଅଲ୍ଲୀ ଖାନ୍ଙ୍କୁ ବିବାହ କରିବା ପରେ , ତାଙ୍କୁ ଫିଲ୍ମ ମିଳିବା କମି ଯାଇଥିଲା । ବିବାହ ପରେ ସେମାନେ ଦୁଇଟି ସନ୍ତାନର ପିତା-ମାତା ହୋଇଥିଲେ । କିନ୍ତୁ ଦୁହେଁ ବେଶି ଦିନ ଧରି ଏକାଠି ରହିପାରି ନଥିଲେ । ଦୁହେଁ ଦୁହିଁଙ୍କ ଠାରୁ ବିଚ୍ଛେଦ ହୋଇ ଅଲଗା ହୋଇଥିଲେ । ଏହାପରେ ସୈଫ୍ ଅଲ୍ଲୀ ଖାନ୍ କରୀନା କପୁରଙ୍କୁ ବିବାହ କରିଥିଲେ । ହେଲେ ଆଜି ବି ଏକା ରହିଛନ୍ତି ଅମୃତା ସିଂହ । ଆଜି ତାଙ୍କ ଜନ୍ମଦିନ ଅବସରରେ ତାଙ୍କୁ ଅନେକ୍ ଅନେକ୍ ଶୁଭକାମନା ।
